সাফল্যের মধ্যগগনে থাকলেও শুরুটা কিন্তু এত মসৃণ ছিল না। ১৯৮৮ সালে প্রতিষ্ঠিত লোহার পারিবারিক ব্যবসা ছেড়ে যখন আলোর ব্যবসায় নামেন, তখন পুঁজি বলতে ছিল মনের জোর। আলোর প্রতি ভাইয়ের দুর্নিবার টান দেখে দিদি সুমিত্রা কুণ্ডুচৌধুরী ১০ হাজার টাকা দিয়েছিলেন। পাশে পেয়েছিলেন পারিবারিক ঘনিষ্ঠ অশোক কুণ্ডুকে। চন্দননগরের আলো‌ ব্যবসার পুরোধা শ্রীধর দাসের কাছে হাতে ধরে কাজ শিখেছিলেন। সেই শিক্ষাই তাঁকে আক্ষরিক অর্থেই আলোয় ফিরিয়েছে। মুম্বই ইন্টারন্যাশনাল এয়ারপোর্টের লাউঞ্জে বাবু পালের আলোর কেরামতিতে দুর্গামূর্তি জায়গা পেয়েছে। এতে যেমন মনে হয় কাজের স্বীকৃতি মিলেছে, তেমনই আলোর বাজারে চিনের বাড়বাড়ন্ত কিছুটা হলেও রুখে দিয়ে তিনি অন্যরকম আনন্দ পান।